La Casa de la Marquesa de Gandia convida a gaudir de nou de les conferències sobre l'Antic Egipte i els concerts Jazzdijous amb totes les mesures de seguretat
18 març 2021

## La Casa de la Marquesa de Gandia convida a gaudir de nou de les conferències sobre l'Antic Egipte i els concerts Jazzdijous amb totes les mesures de seguretat18 març 2021Última actualització: 18 març 2021

![](../gestion/img/d4f76ffe3862f73ae642e9b7f8c3e9706cdbb3c16b30bd38146caa9b7b4d296b.png)  
  

El **regidor delegat de Cultura, Nahuel González**, ha anunciat aquest matí el retorn del cicle de conferències sobre l’Antic Egipte i concerts Jazzdijous a la Casa de la Marquesa respectant totes les mesures de seguretat Covid-19, tal i com ho va anunciar fa unes setmanes.

Així, després de mesos sense actuacions a causa de les restriccions derivades de la pandèmia, la Casa de Cultura de Gandia torna a acollir a partir del pròxim dilluns dia 22 a les 19:30 hores la 14ª edició del cicle de **conferències sobre l’Antic Egipte** impartides pel prestigiós egiptòleg i professor de la Universitat Autònoma de Barcelona, José Llull, amb “Egipte en guerra civil: conflicte al final de la dinastia XIX”, on Llull parlarà sobre les conseqüències de les disputes i les guerres ocasionades per obtindre el tron d’Egipte, en una de les èpoques de consolidació i auge del regne egipci. L’entrada és **gratuïta** i es preveu que aquest cicle continue fins al mes de juny amb una conferència mensual.

D’altra banda, també torna el cicle musical Jazzdijous després de quasi sis mesos amb el **concert** del quintet del trompetista eivissenc Pere Navarro, qui estarà acompanyat per grans intèrprets de l’escena jazzística, com són David Xirgu a la bateria, Ferran Borrell a la guitarra, Josep Colls al baix i Joan Solana al piano. El concert està previst per a les 19:30 hores al saló d’actes de la Casa de la Marquesa i les entrades poden adquirir-se en entradas.instanticket.es i en la pròpia Casa de Cultura al preu de **6 euros**.

Al respecte de la reactivació cultural a la ciutat de Gandia, González ha destacat que “_és una important notícia que, a poc a poc, vaja reprenent-se l’activitat dels nostres espais culturals municipals, amb el desig de que molt prompte puguem novament gaudir de la vitalitat cultural de la ciutat_”.